ບັນດາລັດຖະມົນຕີ G7 ພົບປະກັນໃນນະຄອນຫຼວງ ລອນດອນ ໃນຂະນະທີ່ ຣັດເຊຍ ແລະ ຈີນ ເປັນຫົວຂໍ້ທີ່ສຳຄັນ ໃນການປະຊຸມ
ບັນດາລັດຖະມົນຕີ G7 ໄດ້ກ່າວປະນາມການສົ່ງກຳລັງທະຫານຂອງ ມົສກູ ໄປເຂດຊາຍແດນຂອງ ຢູເຄຣນ ເມື່ອບໍ່ດົນມານີ້. 
ບັນດາລັດຖະມົນຕີຂອງກຸ່ມ 7 ປະເທດທີ່ຈະເລີນທາງດ້ານອຸດສາຫະກຳ ຫຼື G7 ໄດ້ຈັດກອງປະຊຸມໃນນະຄອນຫຼວງລອນດອນຂອງ ອັງກິດ ໃນອາທິດນີ້, ໂດຍມີ ສະພາບອາກາດປ່ຽນແປງ, ຣັດເຊຍ ແລະ ຈີນ ໄດ້ລວມຢູ່ໃນຫົວຂໍ້ສຳລັບການສົນທະນາ ນັກຂ່າວວີໂອເອ ເຮັນຣີ ຣິຈ໌ແວລ ມີລາຍງານ ຈາກນະຄອນຫຼວງ ລອນດອນ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ໃນການພົບປະໜ້າຕໍ່ໜ້າຄັ້ງທຳອິດໃນຮອບສອງປີ, ບັນດາລັດຖະມົນຕີ G7 ຍັງຄົງຢູ່ຫ່າງກັນໃນສັງຄົມໃນຂະນະທີ່ພວກເພິ່ນພົບປະກັນໃນນະຄອນຫຼວງ ລອນດອນ ເມື່ອວັນອັງຄານທີ່ຜ່ານມາ ມັນມີວາລະແຜນການເຕັມສຳລັບກອງປະຊຸມສຸດຍອດສອງວັນນັ້ນ, ລວມທັງສາຍພົວພັນຂອງ G7 ກັບປະເທດ ຣັດເຊຍ, ເຊິ່ງໄດ້ຖືກປົດອອກຈາກກຸ່ມຫຼັງຈາກເຂົ້າໄດ້ເຂົ້າຄວບຄຸມແຫຼມ ໄຄຣເມຍ ໃນປີ 2014 ບັນດາລັດຖະມົນຕີ G7 ໄດ້ກ່າວປະນາມການສົ່ງກຳລັງທະຫານຂອງ ມົສກູ ໄປເຂດຊາຍແດນຂອງ ຢູເຄຣນ ເມື່ອບໍ່ດົນມານີ້ ທ່ານ ແອນໂທນີ ບລິງເຄັນ ລັດຖະມົນຕີການຕ່າງປະເທດ ສະຫະລັດ ໄດ້ກ່າວວ່າ “ຖ້າ ຣັດເຊຍ ເລືອກທີ່ຈະດຳເນີນການຢ່າງບໍ່ລະມັດລະວັງ ແລະ ຢ່າງຮຸນແຮງນັ້ນ, ພວກເຮົາຈະຕອບໂຕ້ຄືນ ແຕ່ພວກເຮົາບໍ່ໄດ້ຫວັງທີ່ຈະເຮັດໃຫ້ມັນຮຸນແຮງຂຶ້ນ ພວກເຮົາເລືອກທີ່ຈະມີສາຍພົວພັນທີ່ໝັ້ນຄົງ ແລະ ສາມາດທຳນາຍໄດ້ຫຼາຍກວ່າ ” ຈີນ ກໍໄດ້ເປັນຫົວຂໍ້ທີ່ສຳຄັນສຸດໃນວາລະກອງຊຸມເຊັ່ນກັນ ທ່ານ ແອນໂທນີ ບລິງເຄັນ ໄດ້ກ່າວວ່າ “ມັນບໍ່ແມ່ນຈຸດປະສົງຂອງພວກເຮົາທີ່ຈະພະຍາຍາມຄວບ ຄຸມ ຈີນ ຫຼື ກົດເນັ່ນ ຈີນ ໄວ້ ສິ່ງທີ່ພວກເຮົາພະຍາຍາມເຮັດກໍແມ່ນສະໜັບສະໜູນກົດລະບຽບທີ່ອີງໃສ່ກົດເກນຂອງສາກົນ ” ສື່ມວນຊົນລັດຖະບານ ຈີນ ໄດ້ກ່າວຫາ ສະຫະລັດ ໃນວັນອັງຄານທີ່ຜ່ານມາໃນຄຳເວົ້າຂອງເຂົາ ເຈົ້າເອງວ່າ “ຕັ້ງໃຈຂະຫຍາຍສິ່ງທີ່ເອີ້ນວ່າ “ການຂົ່ມຂູ່ ຈີນ ” ກຸ່ມ 7 ປະເທດ ໄດ້ສະໜັບສະໜູນຫຼັກເກນທີ່ຖືກຕັ້ງຂຶ້ນມາໃນການກໍ່ຕັ້ງຂອງເຂົາເຈົ້າເມື່ອປີ 1975, ອີງຕາມການກ່າວຂອງນັກວິເຄາະ ທ່ານ ຈອນ ເຄີຕັນ ທ່ານ ຈອນ ເຄີຕັນ, ຈາກກຸ່ມຄົ້ນຄວ້າ G7 ຢູ່ມະຫາວິທະຍາໄລ ໂຕຣອນໂຕ ປະເທດ ການາດາ ໄດ້ກ່າວວ່າ “ເພື່ອການປົກປ້ອງພາຍໃນກຸ່ມສະມາຊິກຂອງ ເຂົາເຈົ້າເອງ ແລະ ການສົ່ງເສີມໃນທົ່ວ ໂລກ, ກ່ຽວກັບ ຄຸນຄ່າຂອງປະຊາທິປະໄຕທີ່ເປີດກວ້າງ ແລະ ເສລີພາບຂອງບຸກຄົນ ເຂົາເຈົ້າໄດ້ຖືກຂົ່ມຂູ່ຂ້ອນຂ້າງຫຼາຍໂດຍການຂະຫຍາຍຕົວຂອງ ຣັດເຊຍ ໃນປີ 1975 ແລະ ເຂົາເຈົ້າ ຍັງຖືກຂົ່ມຂູ່ໂດຍ ຣັດເຊຍ ໃນທຸກມື້ນີ້, ແຕ່ເຊັ່ນດຽວກັບ ຈີນ ແລະ ລະບອບການປົກຄອງຜະເດັດການອື່ນໆ ” ອັງກິດ ຍັງໄດ້ເຊື້ອເຊີນລັດຖະມົນຕີການຕ່າງປະເທດຈາກ ອອສເຕຣເລຍ, ອິນເດຍ, ອາຟຣິກາໃຕ້ ແລະ ເກົາຫຼີໃຕ້ ເພື່ອການເຈລະຈາ, ເປັນການສະແດງໃຫ້ເຫັນຈຸດເພັ່ງເລັງຂອງ ລອນດອນ ກ່ຽວ ກັບພາກພື້ນ ອິນໂດປາຊີຟິກ ທ່ານ ຈອນ ເຄີຕັນ ໄດ້ກ່າວວ່າ “ສະນັ້ນ, ສິ່ງທີ່ພວກເຮົາກຳລັງເຫັນແມ່ນການເກີດຂຶ້ນຂອງຄອບ ຄົວປະຊາທິປະໄຕທີ່ກວ້າງຂວາງກວ່າເກົ່າ ແລະ ຖ້າເຂົາເຈົ້າຍິນດີທີ່ຈະເອົາຊື່ປະເທດຂອງພວກເຂົາລົງໃສ່ເຈ້ຍພ້ອມກັບປະເທດປະຊາທິປະໄຕ 7 ປະເທດ, ເຊິ່ງແມ່ນກຸ່ມ 7 ປະເທດເອງນັ້ນ, ມັນກໍຈະເປັນສັນຍານທີ່ມີພະລັງກວ່າແຕ່ກ່ອນຫຼາຍ ” ບັນດາລັດຖະມົນຕີຕ່າງປະເທດ G7 ຍັງໄດ້ປຶກສາຫາລື ກ່ຽວກັບ ການຕອບໂຕ້ຮ່ວມກັນຕໍ່ການກໍ່ລັດຖະປະຫານທະຫານໃນ ມຽນມາ ແລະ ການປາບປາມທີ່ຮຸນແຮງຕໍ່ການປະທ້ວງສະໜັບສະໜູນປະຊາທິປະໄຕ ແລະ ສະຫະລັດ ກັບ ອົງການ NATO ຖອນຕົວອອກຈາກ ອັຟການິສຖານ, ເຊິ່ງໄດ້ເລີ່ມຂຶ້ນໃນເດືອນນີ້ ທ່ານ ໂດມີນິກ ຣາບ, ລັດຖະມົນຕີການຕ່າງປະເທດ ອັງກິດ ໄດ້ກ່າວວ່າ “ເພື່ອຮັບປະກັນວ່າພວກເຮົາຮັກສາຄວາມສາມາດທີ່ຈະຮັບມືກັບການປາບປາມລັດທິກໍ່ການຮ້າຍນັ້ນ, ຜົນປະໂຫຍດທີ່ພວກເຮົາໄດ້ຊະນະໃນ ອັຟການິສຖານ ແມ່ນຈະບໍ່ສູນເສຍໄປ ແລະ ຍັງໄດ້ສົ່ງເສີມໃຫ້ເກີດການປຶກສາຫາລືຂຶ້ນໃນທີ່ສຸດ ແລະ ຂະບວນການສັນຕິພາບທີ່ເປັນປະໂຫຍດຕໍ່ຊາວ ອັຟການິສຖານ ໝົດທຸກຄົນ ” ໃນຂະນະດຽວກັນ, ບັນດາພວກປຸກລະດົມໄດ້ຮຽກຮ້ອງກຸ່ມ 7 ປະເທດໃຫ້ ຮັບປະກັນວ່າ ບັນດາປະເທດທີ່ທຸກຍາກກວ່າ ຈະໄດ້ເຂົ້າເຖິງຢາວັກຊີນໄວຣັສໂຄໂຣນາ ອົງການສະຫະປະຊາຊາດກ່າວວ່າ ເກືອບ 90 ເປີເຊັນຂອງຢາວັກຊີນທີ່ຖືກສັກໃນທົ່ວໂລກແມ່ນໄດ້ເກີດຂຶ້ນໃນປະເທດທີ່ຮັ່ງມີ ການຕອບໂຕ້ຕໍ່ໂຣກລະບາດຈະເປັນຈຸດເພັ່ງເລັງ ເວລາທີ່ ອັງກິດ ເປັນເຈົ້າ ພາບກອງປະຊຸມສຸດຍອດຂອງບັນດາຜູ້ນຳ G7, ເຊິ່ງມີກຳນົດຈະເປັນການເດີນທາງໄປຕ່າງປະເທດຄັ້ງທຳອິດຂອງ ທ່ານ ໂຈ ໄບເດັນ ໃນຖານະເປັນປະທານາທິບໍດີ ສະຫະລັດ